Document ID: 31999R1547

Komisijas Regula (EK) Nr. 1547/1999
(1999. gada 12. jūlijs),
ar kuru atbilstīgi Padomes Regulai (EEK) Nr. 259/93 nosaka kontroles procedūras, kas piemērojamas konkrētu atkritumu veidu sūtīšanai uz valstīm, uz kurām neattiecas ESAO Lēmums C(92)39 final
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Regulu (EEK) Nr. 259/93 (1993. gada 1. februāris) par uzraudzību un kontroli attiecībā uz atkritumu pārvadājumiem Eiropas Kopienā, ievešanu tajā un izvešanu no tās [1], kurā jaunākie grozījumi izdarīti ar Komisijas Regulu (EEK) Nr. 2408/98 [2], un jo īpaši tās 17. panta 3. punktu,
pēc apspriešanās ar attiecīgajām galamērķa valstīm,
(1) tā kā Padomes Regulas (EEK) Nr. 259/93 1. panta 3. punkta a) apakšpunkts neļauj to piemērot atkritumu sūtījumiem, kas paredzēti tikai reģenerācijai un ir uzskaitīti minētās regulas II pielikumā, kurš ir grozīts ar Komisijas Lēmumu 98/368/EK [3], izņemot kā paredzēts inter alia tās 17. panta 1., 2. un 3. punktā;
(2) tā kā saskaņā ar Regulas (EEK) Nr. 259/93 17. panta 1. punktu, Komisija ir paziņojusi minētās regulas II pielikumā iekļauto atkritumu sarakstu visām tām valstīm, uz kurām neattiecas ESAO Padomes 1992. gada 30. marta Lēmums C(92)39 final par reģenerācijai paredzēto atkritumu starptautiskajiem pārvadājumiem; tā kā Komisija ir lūgusi apstiprināt to, ka šos atkritumus galamērķa valstī nekontrolē, kā arī ir lūgusi šīm valstīm norādīt to, vai atkritumus vajadzētu pakļaut kontroles procedūrām, ko piemēro minētās regulas III un IV pielikumam, vai tās 15. pantā minētajai procedūrai;
(3) tā kā dažas valstis ir norādījušas, ka šie atkritumi būtu jāpakļauj kādai no šīm kontroles procedūrām; tā kā Komisija, rīkojoties saskaņā ar Regulas (EEK) Nr. 259/93 17. panta 3. punkta noteikumiem, 1994. gada 20. jūlijā ir pieņēmusi Lēmumu 94/575/EK, ar kuru nosaka kontroles procedūru atbilstīgi Padomes Regulai (EEK) Nr. 259/93 attiecībā uz dažiem atkritumu sūtījumiem uz valstīm, kuras nav ESAO dalībvalstis [4];
(4) tā kā dažas ESAO valstis vēl nepiemēro ESAO Lēmumu C(92)39 final, bet nākotnē var to piemērot;
(5) tā kā vēl dažas trešās valstis arī ir norādījušas, ka būtu jāpiemēro kāda no Regulā (EEK) Nr. 259/93 paredzētajām kontroles procedūrām;
(6) tā kā Komisija par šo trešu valstu lūgumiem ir paziņojusi komitejai, kas izveidota saskaņā ar 18. pantu Padomes Direktīvā 75/442/EEK (1975. gada 15. jūlijs) par atkritumiem [5], kurā jaunākie grozījumi izdarīti ar Komisijas Lēmumu 96/350/EK [6];
(7) tā kā saskaņā ar Regulas (EEK) Nr. 259/93 17. panta 3. punktu tad, ja šos atkritumus kontrolē galamērķa valstī vai pēc galamērķa valsts lūguma, ir jākontrolē šo atkritumu eksports uz minēto valsti;
(8) tā kā būtu lietderīgi atjaunināt un apvienot vienā dokumentā visus eksporta noteikumus attiecībā uz minētajām valstīm un skaidrības un juridiskas noteiktības labad uzskaitīt tās atkritumu kategorijas, kas nav jākontrolē; tā kā tāpēc būtu jāatceļ Lēmums 94/575/EK;
(9) tā kā attiecībā uz sūtījumiem uz ĀKK valstīm 1989. gada 15. decembrī Lomē parakstītās Ceturtās ĀKK un EK konvencijas [7] 39. pants aizliedz uz šīm valstīm eksportēt bīstamus atkritumus, kas uzskaitīti I un II pielikumā Bāzeles Konvencijai par bīstamu atkritumu pārrobežu pārvadāšanas kontroli un to iznīcināšanu, kura Kopienas vārdā ir noslēgta ar Padomes Lēmumu 93/98/EEK [8]; tā kā turklāt dažas šādu atkritumu pozīcijas var konstatēt Regulas (EEK) Nr. 259/93 II pielikumā; tā kā šādos apstākļos un ievērojot Kopienas starptautiskās saistības, ir skaidri jānosaka tas, ka ir aizliegts sūtīt šādus atkritumus uz ĀKK valstīm,
IR PIEŅĒMUSI ŠO REGULU.
1. pants
1. Kontroles procedūru, kas attiecas uz Regulas (EEK) Nr. 259/93 III pielikumā uzskaitītajiem atkritumiem, piemēro eksportam uz šīs regulas A pielikumā uzskaitītajām valstīm attiecībā uz tām atkritumu kategorijām, kuras uzskaitītas Regulas (EEK) Nr. 259/93 II pielikumā un ir noteiktas arī A pielikumā.
2. Kontroles procedūru, kas attiecas uz Regulas (EEK) Nr. 259/93 IV pielikumā uzskaitītajiem atkritumiem, piemēro eksportam uz šīs regulas B pielikumā uzskaitītajām valstīm attiecībā uz tām atkritumu kategorijām, kuras uzskaitītas Regulas (EEK) Nr. 259/93 II pielikumā un ir noteiktas arī B pielikumā.
3. Kontroles procedūru, kas izstrādāta Regulas (EEK) Nr. 259/93 15. pantā, piemēro eksportam uz šīs regulas C pielikumā uzskaitītajām valstīm attiecībā uz tām atkritumu kategorijām, kuras uzskaitītas Regulas (EEK) Nr. 259/93 II pielikumā un ir noteiktas arī C pielikumā.
4. Neskarot Regulas (EEK) Nr. 259/93 1. panta 3. punkta b) līdz e) apakšpunktu un tās 11. pantu, nekādu kontroles procedūru nepiemēro eksportam uz šīs regulas D pielikumā uzskaitītajām valstīm attiecībā uz tām atkritumu kategorijām, kuras uzskaitītas Regulas (EEK) Nr. 259/93 II pielikumā un ir noteiktas arī D pielikumā.
5. Tiklīdz A, B un/vai C pielikumā minētā ESAO valsts, uz kuru šīs regulas spēkā stāšanās brīdī neattiecas ESAO Lēmums C(92)39 final, sāk šo ESAO lēmumu īstenot, uz minēto valsti vairs neattiecas šī regula.
2. pants
Noteikumi, kas izklāstīti 1. pantā, neskar Ceturtajā ĀKK un EK konvencijā noteiktos aizliegumus attiecībā uz atkritumu sūtīšanu uz ĀKK valstīm.
3. pants
Ar šo tiek atcelts Lēmums 94/575/EK.
4. pants
Šī regula stājas spēkā trīsdesmitajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1999. gada 12. jūlijā

Labels: 3
5
20